open-index/open-wikipedia-markdown huggingface dataset:
Miika Arponen

**Miika Arponen** (s. 4. syyskuuta 1988 Tampere) on suomalainen jääkiekkoanalyytikko. Arponen on toiminut Porin Ässien analyytikkona kaudesta 2022-23 alkaen, joskin hän teki seuran kanssa yhteistyötä jo edellisellä kaudella. Aiemmin hän toimi useita vuosia jääkiekkotoimittajana kirjoittaen Jatkoaika.comiin, Kiekkoareenaan sekä freelancerina useisiin muihin medioihin. Siviilityönään Arponen toimii ohjelmistosuunnittelijana.

## Lähteet
Merven työväentalo

**Merven työväentalo** oli Hattulan kunnan Merven kylässä sijainnut työväentalo. 

## Historiaa
Merven työväenyhdistys perustettiin vuonna 1909. Talon yhdistys hankki vuonna 1911 tai 1912, sillä vielä vuoden 1910 puoluetilastossa se ei ilmoittanut omistavansa taloa, mutta vuonna 1912 sillä oli talo. Vuonna 1931 yhdistyksessä oli 30 jäsentä. Yhdistyksellä oli ainakin alkuvuosikymmeninä vahva nuoriso-osasto.

Vuoteen 2014 mennessä talo oli purettu tai tuhoutunut, ilmeisesti kauan sitten.

## Toimintaa työväentalolla
Elokuussa 1933 vietettiin Hattulan kunnallisjärjestön kesäjuhlia Mervessä. Ohjelmassa oli yhdistysten väliset urheilu- ja näytelmäkilpailut, joihin tosin osallistuivat ainoastaan Parolan ja Merven työväenyhdistykset. Urheilukilpailun voitti Mervi, näytelmäkilpailun taas Parola. Heinäkuussa 1939 talolla järjestettiin katontekotalkoot. Samana kesänä yhdistys juhlisti 30-vuotispäiviään; yleisöä oli "paikallisiin olosuhteisiin nähden runsaasti", päiväjuhlassa noin 200 ja iltajuhlassa 150 henkeä. Talolla toimi myös kirjasto.

## Lähteet
Ruusu Leppänen

**Ruusu Leppänen** (tunnetaan myös aliaksella ***ruusukukkane***, koko nimeltään Ruusu-Maaria Leppänen) on jyväskyläläinen tubettaja, nuorisovaikuttaja ja toimittaja. Hänen videonsa keskittyivät pääasiassa moottoriurheiluun.

## Elämä ja ura

### Opinnot
Leppänen on valmistunut ylioppilaaksi Jyväskylän normaalikoulun lukiosta ja on tavoitellut opiskelupaikkaa Suomen oikeustieteellisissä tiedekunnissa. Leppänen on päässyt lukiolaisten Oikeusguru-kilpailun finaaliin vuonna 2019, muttei voittanut opiskelupaikkaa.

### ruusukukkane-kanava
Alun perin Leppänen valmisti mopoaiheisia ajovideoita ja koosteita kanavalleen kertomatta oikeaa nimeään tai sukupuoltaan. Internet-aliaksen taakse piiloutuneen suositun mopotubettajan paljastuminen naiseksi herätti katsojakunnassa hämmästystä ja innostusta mopoharrastajissa. Myöhemmin Leppänen alkoi valmistaa minidokumentteja mopoilijoita kiinnostavista ilmiöistä asuinseudullaan Jyväskylässä.

YouTube-kanavansa ollessa aktiivinen Leppänen teki yhteistyökäyntejä erilaisiin oppilaitoksiin ja osallistui mopoilijoiden kokoontumisiin, eli ns. mopomiitteihin. Leppäsen yleisöä olivat moottoriurheilusta kiinnostuneet nuoret kautta maan, suurin osa heistä iältään 10–15-vuotiaita poikia.

Leppänen lopetti kuusi vuotta kestäneen YouTube-uransa syyskuussa 2021 ja on sittemmin piilottanut kanavansa sisällön. 

Media ja poliisi ovat olleet kiinnostuneita Leppäsen omasta liikennekäyttäytymisestä videoillaan. Iltalehti uutisoi syksyllä 2019 poliisin aloittaneen rikostutkinnan Leppäsen itse julkaisemallaan videolla tapahtuneen törkeän liikenneturvallisuuden ylittävän ylinopeuden vuoksi.

### YouTuben jälkeen
Leppänen on sittemin siirtynyt verkkojournalismin pariin Ilkka-Pohjalaiselle.

## Vaikuttaminen

Leppänen on kertonut haluavansa rikkoa näkemyksen moottoriurheilusta nuorten miesten harrastuksena. Leppänen arvioi Tampereen yliopiston toimittajakoulutuksen verkkolehtijulkaisu *Moreenimedian* haastattelussa moottoriurheilusta kiinnostuneiden tyttöjen määrän kasvavan koko ajan ja kertoo tehtäväkseen käynnistää keskusteluja, edistää naisten asemaa moottoriurheilussa ja näyttää muille nuorille esimerkkiä.

Hän on ollut yläasteikäisenä Jyväskylän nuorisovaltuuston jäsen.

## Lähteet
Jason Watkins

**Jason Watkins** (s. 1966 Albrighton, Shropshire) on brittiläinen näyttelijä, joka tunnetaan monista televisiosarjoista. Hän on voittanut parhaan miesnäyttelijän Bafta-palkinnon vuonna 2015.

Watkins esitti pääministeri Harold Wilsonia suositun Netflix-sarja *[[The Crown (televisiosarja)|The Crownin]]* kolmannella tuotantokaudella (2019). Lisäksi hän on näytellyt esimerkiksi sarjoissa *[[Kyllä BBC hoitaa]]*, *[[Line of Duty]]*, *[[McDonald & Dodds]]* ja *[[Perienglantilainen skandaali]]*. Filmirooleja hänellä on ollut muun muassa elokuvissa *[[Suuria toiveita]]* (1988), *[[Wild Child]]* (2008), *[[Hampstead (elokuva)|Hampstead]]* (2017) ja *[[The Man Who Killed Don Quixote]]* (2018).

## Lähteet

## Aiheesta muualla
*
Pelkolan työväentalo

**Pelkolan työväentalo** tai **Sattulan työväentalo** oli Hattulan kunnan Sattulan kylässä sijainnut työväentalo.

## Historiaa
Pelkolan työväenyhdistys perustettiin vuonna 1906 Nihattulan työväenyhdistyksen alaosastona. Jo seuraavana vuonna se kuitenkin irrottautui omaksi yhdistyksekseen. Samana vuonna yhdistys hankki itselleen myös talon. Yhdistyksen jäsenluku vaihteli alkuvuosikymmeninä 30–40 välillä.

1930-luvun alussa Lapuanliikkeen kannattajat vandalisoivat työväentaloa useaan otteeseen. Keväällä 1933 talolle murtauduttiin ikkunan kautta, ja sen ullakolta varastettiin yhdistyksen ja sen nuoriso-osaston liput. Liput löytyivät myöhemmin maantieltä palasiksi revittyinä. Samana keväänä talo pakkoliputettiin, eli sen katolle vietiin Suomen lippu, joka kuitenkin haettiin samana iltana pois. Lippuvarkaudesta syytteeseen joutui paikallinen talollisen poika, joka oli ollut mukana myös pakkoliputuksessa. Syytetty veljineen oli aiemmin häiriköinyt muun muassa Parolan työväentalon iltamissa. Myös lokakuussa 1933 talolla tehtiin tarkemmin määrittelemätöntä ilkivaltaa. Seuraavan vuoden alkupuolella taas talon ikkunat rikottiin kahteen kertaan, ensimmäisellä kerralla kesken iltamien. 

Vuonna 1982 talo oli Hämeenlinnan Järjestöyhdistyksen omistuksessa. Se oli tuossa vaiheessa huonokuntoinen ja toimi romuvarastona.

## Toimintaa työväentalolla
Talolla järjestettiin muun muassa kokouksia, iltamia ja kesäjuhlia. Vuonna 1929 Hämeenlinnan Työväen Näyttämö vieraili talolla ja esitti näytelmän *Eläköön – poika tuli!*. Talolla toimi myös ravintola.

## Rakennus
Talo oli hirsirunkoinen ja vuoraamaton, väriltään harmaa. Alun perin se oli pärekattoinen, mutta kate vaihdettiin jossain vaiheessa pelliksi. Taloon kuului juhlasali näyttämöineen, ravintola, keittiö ja eteinen. Lämmitystä, sisävessaa, viemäröintiä tai vesijohtoa ei ollut.

## Lähteet
Edvard Holm

**Peter Edvard Holm** (1833–1915) oli tanskalainen historioitsija. Hän oli Kööpenhaminan yliopiston professori 1868–1899. 

Holm julkaisi muun muassa teokset *Danmark-Norges udenrigske historie under den franske revolution og Napoleons krige fra 1791 til 1807* (kaksi osaa, 1875), *Danmark-Norges indre historie under enevælden fra 1660 til 1720* (kaksi osaa, 1885–1886) sekä laajan, vuosia 1720–1814 käsittelevän teoksen *Danmark-Norges historie fra den store nordiske krigs slutning til rigernes adskillelse* (1. osa 1891), jonka hän saattoi päätökseen 1912.

## Lähteet

## Aiheesta muualla
Archangel of the Seven Seas

**Archangel of the Seven Seas** (suom. *Seitsemän meren arkkienkeli*) on Markus Copperin tekemä, vuonna 1998 valmistunut teos, jossa materiaaleina ovat teräs, puu, urkupillit ja sähkömoottori. 

Teoksen lähtökohtina ovat ryhävalaan anatomia ja äänet. Teoksen äänimaisemassa ovat oleellisena osana Kotkan kirkon vanhojen urkujen osat.

Kiasman kokoelmatietokannassa teosta on kuvailtu näin: ”Teräskehikkoon kahlittu valas ui muristen paikoillaan. Kuvanveistäjä Copperin teokset ottavat ympäröivän tilan haltuunsa joskus jopa aggressiivisesti. Teos yhdistää sähkötekniikkaa ja perinteistä kuvanveistoa. Moottoroidut palkeet puhaltavat ilmaa urkupilleihin ja saavat tilan resonoimaan.”

## Syntyvaiheet
Syksyllä 1996 Markus Copper leikkasi vasemman kätensä sirkkelillä poikki. Hengen lähtö oli lähellä. Lepäillessään morfiinitokkurassa sairaalan sängyssä hän piirsi useita luonnoksia tulevista töistään, niiden joukossa oli myös ensimmäinen versio Seitsemän meren arkkienkelistä.

Copper sanoi haastattelussaan: “Tiesin, että pääsen tällä Valas-työllä jaloilleni ja lunastan sillä paikkani Suomessa kuvanveistäjänä.”

Valasveistosta Copper teki täysipäiväisesti vuoden.

## Varhaiset esilläolopaikat
Teos oli esillä ensimmäisen kerran helsinkiläisessä Galleria Kenetissä marraskuussa 1998. Anu Uimonen kuvaili, että teos järisytti koko taloa, kun jättiläismäinen valasveistos puhalsi ilmaa pilleistään, jotka olivat aiemmin palvelleet Kotkan kirkon urkuja.

Yleisöä kohahdutti myös teoksen hinta, 350 000 markkaa. Vaikuttavalla teoksella oli ottajia. Malmön taidemuseo halusi sen kokoelmiinsa, mutta jätti Kiasmalle etuosto-oikeuden, jonka kokoelmaan se hankittiin. 

Teos oli esillä Kiasmassa tammikuun 1999 lopulta toukokuun loppuun.

## Kuvia teoksesta

Tiedosto:Markus Copper Archangel of the Seven Seas 1998 yksityiskohta 2.jpg|yksityiskohta
Tiedosto:Markus Copper piirustus 1998.JPG|luonnos teokseen, 1998


## Lähteet
Somalimaan huoltohallintoalue

**Somalimaan huoltohallintoalue** (virallisesti **Italian alainen Somalimaan huoltohallintoalue**, italiaksi *Amministrazione fiduciaria italiana della Somalia*) oli Yhdistyneiden kansakuntien huoltohallintoalue nykyisen Somalian liittotasavallan alueella. Italia hallinnoi aluetta vuosina 1950–1960.

Alueen pääkaupunkina toimi Mogadishu, ja se itsenäistyi kesällä 1960.

## Historia
Ison-Britannian ja Etelä-Afrikan joukot miehittivät Italian Somalimaan vuonna 1941, jonka jälkeen britit hallitsivat alueella vuoteen 1950 saakka. Tällöin alueesta tehtiin Yhdistyneiden kansakuntien huoltohallintoalue, ja se annettiin Italian hallinnoitavaksi. Tämän kautta se onkin ainoa kerta, kun samankaltaisen alueen johtaminen luovutettiin toisessa maailmansodassa hävinneelle valtiolle.

Vuonna 1960 huoltohallintoalue eli entinen Italian Somalimaa itsenäistyi, noin viisi päivää viereisen Brittiläisen Somalimaan tavoin (itsenäistyi nimellä Somalimaa), jonka kanssa se myös yhdistyi Somalian tasavallaksi.

Somalian sisällissodan aikana 1990-luvulla, Italian siirtomaavallan kannattaja toimittaja Indro Montanelli piti huoltohallintoalueen aikaa Somalian "kulta-aikana". Tällöin maan väkiluku sekä lukutaito kasvoi, ja nälänhätä lähes katosi.

## Kuvernöörit

* Giovanni Fornari (1950–1953)
* Enrico Martino (1953–1957)
* Enrico Anzillotti (1957–1958)
* Mario di Stefano (1958–1960)

## Lähteet
Medina (Washington)

**Medina** on kaupunki Yhdysvalloissa Washingtonin osavaltiossa. Sen väkiluku oli 2&nbsp;915 vuonna 2020. Kaupunki sijaitsee Kingin piirikunnassa Washington-järven rannikolla, suoraan Seattlen keskustaa vastapäätä. Miljardöörit Bill Gates ja Jeff Bezos asuvat kaupungissa.

## Väestö
Vuonna 2020 Medinan 2&nbsp;915 asukkaasta valkoisia oli 63,5&nbsp;%, aasialaisia 29,2&nbsp;%, mustia 0,4&nbsp;% ja alkuperäisasukkaita 0,2&nbsp;%. Asukkaista 0,6&nbsp;% kuului johonkin muuhun rotuun ja 6,1&nbsp;% asukkaista kuului kahteen tai useampaan rotuun. Asukkaista 24,7&nbsp;% puhui kotonaan jotain muuta kieltä kuin englantia ja 22,2&nbsp;% asukkaista oli syntynyt ulkomailla.

## Lähteet

## Aiheesta muualla
C23

**C23** on C-kielen ISO-standardiversio ISO/IEC 9899:2024, joka julkaistiin lokakuussa 2024. Valmistumista odotettiin vuonna 2023, jolloin sen nimeksi olisi tullut C23 (epävirallisesti nimellä C2x). Seuraavasta versiosta käytetään epävirallista työnimeä C2y.

C23 korvaa aiemman standardin C18.

Ehdotetut ominaisuudet jäädytettiin lokakuussa 2021 äänestämistä varten. Muutoksia standardissa ovat muun muassa:
* vanhan tyylisten esittelyjen ja määrittelyjen poisto (ilman prototyyppiä)
* muiden kuin kahden komplementtimuotojen käyttö etumerkillisistä kokonaisluvuista poistuu (yhden komplementti)
* desimaaliset liukuluvut (DECFP) finanssimatematiikan käyttöön
* `u8` merkkivakiot
** esimerkiksi syntaksilla `u8'a'` joka vastaa `a`-kirjainta Unicodena
* tyhjä alustus ``
* `nullptr` vakio
* `true` ja `false` avainsanoiksi
* trigraph-tuen (kolmen merkin esitysmuodot) poistuminen: kolmen merkin esitysmuoto tulkitaan yhdeksi merkiksi, joka on yleensä virhetilanne eikä ohjelmoijan aikomus. Trigraph-sarjat esiteltiin C89-standardissa vaihtoehtoisena esityksenä tietyille merkeille, joita käytetty merkistö ei tukenut. Trigraph-jakso alkaa merkeillä `??` ja tulkitaan *invarianteiksi*: `# [ ] { } \ | ~ ^`.

## Lähteet

## Aiheesta muualla
* N3054 (PDF)  - luonnos standardista
* Programming Language C - C2x Charter 
* Catch-23: The New C Standard Sets the World on Fire
Richard Hol

**Richard Hol** (1825–1904) oli alankomaalainen säveltäjä ja musiikkikirjailija. Hän toimi vuodesta 1856 Amsterdamissa kuoronjohtajana ja sen jälkeen Utrechtissa urkurina, kapellimestarina ja musiikkiopiston johtajana.

Hol oli vuodesta 1878 Ranskan akatemian jäsen. Hänen sävellystuotantoonsa kuuluu neljä sinfoniaa, yksi oratorio, yksi ooppera ja useita lauluja.

## Lähteet

## Aiheesta muualla
Bendt Lindhardt

**Bendt Lindhardt** (s. 30. elokuuta 1804 Holckenhavnissa Nyborgin lähellä; k. 1. helmikuuta 1894 Aggersvoldissa Jyderupin lähellä) oli tanskalainen pastori ja Tanskan parlamentin jäsen 1853-1854.

Lindhardt oli kauppias Lindhardt Holgersenin poika. Hän valmistui Nyborgista vuonna 1822 ja toimi kotiopettajana Faxessa ja Margretelundissa Faxen länsipuolella vuosina 1823-1825. Vuonna 1831 hän läpäisi teologisen tutkinnon ja vuonna 1832 hänestä tuli Nyborgin länsipuolella sijaitsevan Ørbækin seurakunnan kappalainen. Hänestä tuli katekismus Ribeen vuonna 1836 ja kirkkoherra Farupin seurakuntaan lähellä Ribeä vuonna 1841 sekä Jyderupin ja Holmstrupin seurakuntiin 1862-1889.

Hänet valittiin 27. toukokuuta 1853 pidetyissä parlamenttivaaleissa Ribekredsenin läänin 3. vaalipiirin kansanedustajaksi, ja hän oli kansanedustajana 1. joulukuuta 1854 pidettyihin vaaleihin asti, jolloin hän ei asettunut uudelleen ehdolle.

Lindhardtista tehtiin Dannebrogin ritarikunnan ritari vuonna 1882.

## Perhe
* Vaimo: Johanne Thomasine Nicoline Lauritsdatter Prom (1806-1897).
* Lapset:
** Vincent Charles Lindhardt (1850-1922).
** Lauritz Christian Lindhardt (s. 1842), professori ja Dannebrogin ritari.
* Lastenlapset:
** Knud Hee Lindhardt, kenraali ja Dannebrogin ritarikunnan ritari.
** Holger Lindhardt, hammaslääkäri Rønnen kaupungissa
* Lapsenlapsenlapsenlapsenlapsi: Orla Holger Lindhardt, mekaanikko ja vastarintataistelija.
* elävä jälkeläinen: Claes Lindhardt, lastenkirjailija ja jousiampuja

## Lähteet
* Kirkebogen i Vindinge (Max Müller)
* Ribe Wiki
* Billede af Gravsten
* Danske Tandlæger frem til 1930

### Viitteet
Samu Bau

**Samu Petteri Bau** (s. 20. huhtikuuta 2004 Helsinki) on suomalainen jääkiekkoilija, joka edustaa SM-liigajoukkue SaiPaa. Hän on pelipaikaltaan keskushyökkääjä.

## Ura
### Seuraura
Bau on Kiekko-Vantaan kasvatti. Hän siirtyi juniorina sittemmin Vuosaaren Viikinkeihin. Kaudella 2018–2019 Bau oli C-nuorten SM-sarjassa joukkueensa paras syöttäjä 13 syöttöpisteellään. Kaudeksi 2019–2020 hän siirtyi Helsingin IFK:n organisaatioon.

Kaudeksi 2022–2023 Bau siirtyi 2+1-vuotisella SM-liigasopimuksella Tampereen Ilvekseen. Hän aloitti kautensa seuran U20-joukkueessa. Bau teki Ilveksessä liigadebyyttinsä 2. joulukuuta 2022 vieraissa Rauman Lukkoa vastaan. Hänelle avautui paikka joukkueen kokoonpanosta, kun Eetu Tuulola oli sivussa käyttäytymisrangaistusten kertymän eli ns. kymppitilin täyttymisen vuoksi. Bau merkittiin Ilveksen nelossentteriksi laidoilleen Eetu Päkkilä ja Miro Ruokonen. Hän sai ottelussa jääaikaa 8.21 minuuttia. Bau sai myös yhden kahden minuutin jäähyn kiinnipitämisestä. Liigauransa avausmaalin hän teki yhdeksännessä ottelussaan 17. tammikuuta 2023 Turun Palloseuraa vastaan. Baun osuma jäi Ilveksen 3–1-voittoon päättyneen ottelun voittomaaliksi. Hannu Soro ja Pekka Rindell valitsivat hänet ottelun Alumnien tähtien ykköstähdeksi. Bau pelasi SM-liigassa kauden aikana kaikkiaan 25 runkosarjaottelua tehopistein 1+1=2 ja kolme pudotuspeliottelua tehden yhden syöttöpisteen. Hän voitti kauden päätteeksi SM-pronssia. Bau pelasi osan kaudestaan myös lainalla Mestis-joukkue Kooveessa, jossa hän pelasi 15 runkosarjaottelua tehopistein 3+6=9.

Arizona Coyotes varasi Baun kuudennella kierroksella 162. pelaajana . Kaudella 2023–2024 hän pelasi SM-liigassa 43 runkosarjaottelua tehden kaksi maalia. Mestarien liigassa Bau pelasi seitsemän ottelua tehden yhden syöttöpisteen. Pudotuspeleissä hän ei saanut kuitenkaan peliaikaa. Maaliskuussa 2024 Ilves tiedotti solmineensa Baun kanssa vuoden mittaisen jatkosopimuksen.  Kaudella 2024–2025 hän teki SM-liigan runkosarjassa 40 ottelussa tehot 4+6=10 ja pudotuspeleissä yhdeksässä ottelussa tehot 1+4=5. Bau voitti kauden päätteeksi SM-pronssia.

Kaudeksi 2025–2026 Bau siirtyi kaksivuotisella sopimuksella SaiPaan.

### Maajoukkueura

Bau pelasi alle 20-vuotiaiden MM-kilpailuissa vuonna 2024. Hänet valittiin Saksaa vastaan pelatun alkulohkon ottelun päätteeksi Suomen ottelun parhaaksi pelaajaksi. Bau pelasi myös alle 18-vuotiaiden MM-kilpailuissa vuonna 2022, jolloin hän voitti pronssia. Bau pelasi myös alle 18-vuotiaiden Hlinka Gretzky Cupissa vuonna 2021. Yhteensä hän on pelannut 22 nuorten ja 30 poikien maaottelua.

## Muuta
Baun isä Pekka on pelannut jääkiekkoa puolustajana alemmissa sarjoissa. Hän toimi kaudella 2018–2019 Vuosaaren Viikinkien C-nuorten joukkueenjohtajana Samun pelatessa joukkueessa.

## Tilastot

## Lähteet
*
*
*

### Viitteet
Liekonääpikkä

**Liekonääpikkä** (*Galerina sideroides*/*Galerina stylifera*) on nääpiköihin kuuluva sieni. Nimistön suhteen on epäselvyyksiä, ja perinteisesti käytetyt nimet eivät välttämättä kuvaa todellisia lajirajoja.

## Taksonomia
Liekonääpikän taksonomian suhteen on epäselvyyksiä. Se kuuluu samaan sukuun kuin tappavan myrkyllinen myrkkynääpikkä (*Galerina marginata*), mutta liekonääpikkä edustaa myrkytöntä *Sideroides*-alasukua. Morfologisten piirteiden perusteella tehdyt lajimääritykset eivät näiden lajien kohdalla juurikaan vastaa geneettisiä lajirajoja. Vuonna 2021 julkaistun tutkimuksen mukaan liekonääpikän lähisukulaisissa on aiemmin oletettua enemmän lajeja, mutta ei ole selvää, mitä lajia pitäisi kutsua milläkin nimellä. Tutkimuksessa ei ollut mukana *Sideroides*-lajien tyyppiyksilöitä.

Liekonääpikkä-nimeä käytettiin aiemmin lajista *Galerina stylifera*, kun taas *Galerina sideroides* tunnettiin nimellä **havunääpikkä**. Näistä liekonääpikkä oli Suomessa yleinen laji, kun taas havunääpikkä ei varmuudella esiintynyt Suomessa. Myöhemmin Suomen Lajitietokeskus on kuitenkin yhdistänyt nämä lajit, jolloin molemmat tunnetaan suomenkielisellä nimellä *liekonääpikkä* ja tieteellisellä nimellä *Galerina sideroides*. Vuonna 2021 julkaistun tutkimuksen mukaan lajien määrää pitäisi kuitenkin lisätä eikä vähentää: nimien *Galerina sideroides* ja *Galerina stylifera* alla on maailmanlaajuisesti ainakin kolme lajia.

## Levinneisyys
Liekonääpikkää (*Galerina sideroides*, *Galerina stylifera* ym.) tavataan Euroopassa, Aasiassa ja Pohjois-Amerikassa. On kuitenkin epäselvää, mitä lajia tavataan missäkin maanosassa. *Galerina sideroides* -laji kuvattiin alun perin Euroopasta, kun taas *Galerina stylifera* kuvattiin Pohjois-Amerikasta. Alexander H. Smithin ja Rolf Singerin mukaan *Galerina stylifera* on kuitenkin yleinen laji Euroopassa.

## Lähteet
Hans Larsen-Bjerre

**Hans Jesper Larsen-Bjerre** (8. huhtikuuta 1910 Bjerre – 1. syyskuuta 1999) oli tanskalainen sosiaalidemokraattinen poliitikko. Hän istui kansankäräjillä vuosina 1960–1965 ja toimi Tanskan kalastusministerinä syys-lokakuussa 1964.
## Lähteet

## Aiheesta muualla
* ''Hans Larsen-Bjerre'' Tanskan kansankäräjien verkkosivuilla
Länsi-Samoan huoltohallintoalue

**Länsi-Samoan mandaatti** (englanniksi *Western Samoa Mandate*, sittemmin **Länsi-Samoan huoltohallintoalue**, *Western Samoa Trust Territory*, virallisesti **Länsi-Samoan territorio**, *Territory of Western Samoa*) oli nykyisen Samoan valtion alueella sijainnut Uuden-Seelannin siviilihallinnollinen osa vuosien 1920 ja 1962 välillä. Jo ennen alueen perustamista Saksan Samoa oli ollut brittiläisten joukkojen miehittämä jo vuodesta 1914.
## Historia
Alue syntyi ensimmäisen maailmansodan alussa, kun Uuden-Seelannin joukot miehittivät Saksan siirtomaan, Samoan. Saksalaisten vastustuksesta huolimatta alueella ei ollut puolustusta miehittäjiä vastaan, ja uusiseelantilaiset saivat alueen hallintaansa ilman taistelua.

Noin viidesosa alueen väestöstä kuoli vuosina 1918-1919 vallinneeseen espanjantautiin. Tämä johtui suurilta osin SS Talune-laivan saapumisesta saarelle ilman karanteenia.

Joulukuussa 1920 Kansainliitto julisti entisen Saksan Samoan Uuden-Seelannin mandaatiksi. Aiemmin samana vuonna alueen sotilashallinto oltiin korvattu siviilihallinnolla. Vuonna 1947 Länsi-Samoan mandaatista tuli virallisesti Yhdistyneiden kansakuntien huoltohallintoalue.

Esimerkiksi vuosikymmeniä alueella toimineen, itsenäisyyttä tavoitelleen Mau-liikkeen toistuneiden yritysten ansiosta territorio itsenäistyi Länsi-Samoaksi alkuvuonna 1962.

## Lähteet
Osmanien vaakuna

**Osmanien vaakuna** oli Osmanivaltakunnan virallinen vaakuna, joka otettiin käyttöön vuonna 1882. Se oli käytössä valtakunnan lakkauttamiseen saakka 1922. Hampton Courtin palatsin kerrotaan pyytäneen Osmanivaltakunnan edustajilta maan vaakunaa lisättäväksi kokoelmiinsa. Kun tällaista ei vielä ollut, sulttaani Abd-ul-Hamid II määräsi vaakunan suunniteltavaksi ja hyväksyi sen 17. huhtikuuta 1882.

Vaakunan eri osat symboloivat seuraavia asioita:

* Punainen lippu: valtio
* Vihreä lippu: kalifaatti
* Ovaalinmuotoinen kilpi, jonka päällä turbaani: Osmanien dynastia
* Kukkakimppu: osmanien suvaitsevaisuus muita kohtaan
* Vaaka: oikeus
* Kaksi kirjaa (Koraani ja lakikirja) vaa'an alla: islamistinen valtio 
* Aseet: osmanien armeija
* Aurinko: valtakunnan suuruus
* Vihreä ympyrä, jossa tughra: Osmanien dynastia
* Vihreä puolikuu: osmaanien vastuu kaikkien muslimien johtamisesta
* Kultainen kiemurteleva taso, jonka yläpuolella kaikki edellä mainitut lepäävät: turkkilaisen kulttuurin juuret
* Tasosta roikkuvat mitalit: valtakunnan jakamat ritarikunnat keskimmäistä lukuun ottamatta (vasemmalta oikealle: Hyväntekeväisyyden ritarikunta, Medjidie-ritarikunta, Osmanin ritarikunta, Kunnianosoituksen ritarikunta)

## Lähteet
Tommy Farr

**Tommy George Farr** (12. maaliskuuta 1913 Tonypandy, Rhondda, Wales – 1. maaliskuuta 1986 Tonypandy) oli walesilainen raskaansarjan nyrkkeilijä. Farr otteli 30. elokuuta 1937 maailmanmestaruudesta Joe Louisia vastaan. Hän hävisi tiukan ottelun pistein. Farr piti hallussaan Brittiläisen kansainyhteisön raskaansarjan mestaruutta maaliskuusta 1937 helmikuuhun 1939. Hän voitti urallaan 179 ottelustaan 95 ja hävisi 43. 22 otteluista päättyi ratkaisemattomaan tulokseen.

## Ura
### Uran alku
Walesin kaivosalueella syntynyt Farr aloitti ammattinyrkkeilyn vain 13-vuotiaana joulukuussa 1926. Hän voitti Walesin kevyen raskaansarjan mestaruuden vuonna 1933 ja puolusti mestaruuttaan onnistuneesti  seuraavana vuonna. Helmikuussa 1935 Farr otteli Britannian kevyen raskaansarjan mestaruudesta Eddie Phillipsiä vastaan, mutta hävisi ottelun. Tappiosta huolimatta Farr jatkoi uraansa. 

### Kansainvälisen uran alku
Vuoden 1936 aikana Farr saavutti merkittäviä voittoja kevyessä raskaassa sarjassa. Hän voitti sarjan entisen maailmanmestarin Tommy Loughranin ja toisen kovan amerikkalaisen Bob Olinin. Farr voitti 15. maaliskuuta 1937 Brittiläinen kansainyhteisön raskaansarjan mestaruuden pistevoitolla Etelä-Afrikan Ben Foordista. Kuukautta myöhemmin Farr otteli Lontoossa entistä raskaansarjan maailmanmestaria Max Baeria vastaan. Farr voitti ottelun pistein. Kaksi kuukautta myöhemmin Farr tyrmäsi Saksan Walter Neuselin kolmannessa erässä.

### Ottelu Joe Louisia vastaan
Vuoden 1937 heinäkuussa hallitseva raskaansarjan maailmanmestari Joe Louis ja  Farr sopivat maailmanmestaruusottelusta. Louis oli noussut hallitsevaksi maailmanmestariksi kesäkuussa 1937 voitettuaan James J. Braddockin. Louisin ja Farrin välinen ottelu järjestettiin 30. elokuuta 1937 Yankee Stadiumilla New Yorkissa. Tommy Farr hävisi 15-eräisen ottelun pistein.

### Uran loppuvaiheet ja paluu
Tappiollisen MM-ottelun jälkeen Farr kohtasi entisen raskaansarjan mestarin James J. Braddockin tammikuussa 1938. Farr hävisi myös tämän ottelun pistein. Kaksi kuukautta myöhemmin Farr kohtasi New Yorkissa Max Baerin, jonka hän oli voittanut vuotta aiemmin. Tällä kerralla ottelu päättyi Farrin tappioon. Farr hävisi ottelunsa myös Lou Novalle ja Red Burmanille. Suomessa käytiin keskustelua Farrin ja Gunnar Bärlundin välisestä ottelusta, joka ei kuitenkaan koskaan toteutunut.  

Tommy Farr päätti uransa vuonna 1940, mutta yritti paluuta kymmenen vuotta myöhemmin. Farr palasi Walesin raskaansarjan mestariksi. Vuosien 1950 ja 1953 välillä hän otteli 16 kertaa. Farr voitti 11 ottelua, esimerkiksi entisen Euroopan mestarin, itävaltalaisen Josef Weidingerin. Farr nyrkkeili viimeisen ottelunsa vuonna 1953. 

## Viitteet
KulturNav

**KulturNav** on avoimen lähdekoodin verkkotietokanta, joka yhdessä eri organisaatioiden kanssa kerää, hallitsee ja julkaisee auktoriteettitietoja ja terminologiaa erityisesti museoiden ja muiden kulttuuriperintölaitosten tarpeita varten. Projektin kehitystä rahoittaa Norjan kulttuurineuvosto ja sitä on vuodesta 2011 lähtien kehittänyt KulturIT yhteistyössä Norjan ja Ruotsin kulttuuriperintöjärjestöjen kanssa. KulturIT on 15 norjalaisen ja ruotsalaisen museon omistama voittoa tavoittelematon yritys. Sivusto julkaistiin tammikuussa 2015, ja sen käyttöliittymä tukee kirjanorjaa, ruotsia, suomea ja englantia.

## Lähteet
Oikeusguru

**Oikeusguru** on Suomen Juristiliiton ja Historian ja yhteiskuntaopin opettajien liitto HYOL ry:n järjestämä oikeustiedettä käsittelevä kilpailu lukiolaisille. Kilpailun palkintona on kaksi opiskelupaikkaa, toinen Lapin yliopistosta ja toinen Itä-Suomen yliopistosta. Opiskelupaikkojen lisäksi kolmelle parhaiten menestyneille myönnetään rahapalkintoja. 

## Voittajia

## Lähteet
Dala-Demokraten

**Dala-Demokraten** (lyh. **DD**) on ruotsalainen vuonna 1917 perustettu sanomalehti, jonka kotikunta on Falun. Se ilmestyy paperisena kuudesti viikossa ja lisäksi sunnuntaisin sähköisenä. Lehti on poliittiselta linjaltaan sosiaalidemokraattinen ja kuuluu Bonnier-konserniin.
## Lähteet

## Aiheesta muualla
* Lehden verkkosivut
Thorolf Holmboe

**Thorolf Holmboe** (10. toukokuuta 1866 Vefsn, Norja – 8. maaliskuuta 1935 Oslo, Norja) oli norjalainen taidemaalari.

Holmboe opiskeli Berliinissä Hans Guden johdolla, myöhemmin Pariisissa Fernand Cormonin oppilaana. Sittemmin hän asui Kristianiassa (nykyisin Oslo). Holmboesta tuli pian varsin suosittu hiukan tyylitellyillä maisemamaalauksillaan, joiden aiheet ovat mereltä ja Pohjois-Norjasta. Holmboe vaikutti norjalaiseen taiteeseen kirjankuvittajana ja koristeellisilla luonnoksillaan. Myöhemmällä urallaan hän sai vaikutteita impressionismista. Hänellä oli näyttely Helsingissä 1910.


Thorolf Holmboe selvportrett.jpg|Omakuva 1910.
No-nb_bldsa_f3b025.jpg|Leiripaikka Grönlannissa. Akvarelli noin vuodelta 1889.
JohanBojer-PaaKirkevei_Omslagsillustrasjon_ThorolfHolmboe.jpg|Kirjan kansi vuodelta 1897. Johan Bojerin teos *Paa Kirkevei. Eventyr*.


## Lähteet

## Aiheesta muualla
Jimi Särmö

**Jimi Särmö**  (s. 1998), taiteilijanimeltään **Jimi Vain**, on suomalainen muotisuunnittelija, jolla on oma vaatemerkki Vain. Särmön ura alkoi Seinäjoelta vuonna 2019, kun hän kustomoi Niken Air Jordan One -lenkkarit ja jakoi niistä kuvan sosiaalisessa mediassa. Kansainvälisesti tunnettu räppäri Playboi Carti huomasi kuvan lenkkareista ja pyysi Särmöä luomaan hänelle omat kustomoidut lenkkarit. Playboi Cartin ohella Särmön suunnittelemia tuotteita ovat käyttäneet myös esimerkiksi laulaja-lauluntekijä Davido, räp-artisti MadeinTYO ja levytuottaja-räppäri Pi’erre Bourne  Vain-vaatemerkin menestys pohjautuukin suurelta osin taitavaan markkinointiin sosiaalisessa mediassa.

Särmön Vain-vaatebrändi lanseerasi ensimmäisen kokonaisen vaatemallistonsa alkuvuodesta 2022. Unisex-vaatemallisto kantoi nimeä Astigmatism ja siinä hyödynnettiin minimaalisuutta, yksinkertaisia värejä sekä erilaisia yksityiskohtia.  Vuonna julkistettiin myös 13 asukokonaisuutta käsittävä kokoelma McDonald’s, jossa hyödynnetään McDonald’s-pikaruokaketjun vanhoja työvaatteita.

Särmöllä on itsellään näössään hajataittoa, ja vaatemallisto esittää, kuinka eri ihmiset voivat nähdä vaatteet omilla tavoillaan. Suosikkimateriaaleikseen nykyään Helsingissä asuva Särmö on nimennyt nahkan sekä raskaan puuvillan.

## Lähteet

## Aiheesta muualla
* Vain-vaatebrändin kotisivut
Kaj Bundvad

**Jens Kaj Rudolf Bundvad** (8. heinäkuuta 1904 Frederikshavn – 26. tammikuuta 1976) oli tanskalainen sosiaalidemokraattinen poliitikko. Hän istui kansankäräjillä vuosina 1943–1971 ja toimi Tanskan asuntoministerinä 1957–1960, työministerinä 1957–1963 sekä sosiaaliministerinä 1961–1968.
## Lähteet

## Aiheesta muualla
* ''Kaj Bundvad'' Tanskan kansankäräjien verkkosivuilla
Smaug (suku)

**Smaug** on vyöliskojen heimoon kuuluva liskosuku, jonka lajit elävät eteläisessä Afrikassa ja sen lähialueilla. Liskot ovat suurikokoisia ja vankkoja. Suvun tyyppilaji on *[[Smaug giganteus]]*.

Suku on nimetty J. R. R. Tolkienin *[[Hobitti eli sinne ja takaisin]]* -kirjan pääantagonisti lohikäärme Smaugin mukaan.

## Lajit
Sukuun kuuluu yhdeksän lajia:
* *[[Smaug barbertonensis]]*
* *[[Smaug breyeri]]*
* *[[Smaug depressus]]*
* *[[Smaug giganteus]]*
* *[[Smaug mossambicus]]* 
* *[[Smaug regius]]*
* *[[Smaug swazicus]]*
* *[[Smaug vandami]]*
* *[[Smaug warreni]]*

## Lähteet

## Aiheesta muualla
Estonia (taideteos)

**Estonia** on Markus Copperin vuonna 2006 Berliinissä valmistama taideteos. Teos on Kiasman kokoelmassa.

*Estoniassa* teräsrakennelma rajaa muusikolle katosta muistuttavan, sivuiltaan avoimen tilan, jonka yläosassa sijaitsevat liikkuvat pelastushelikoptereiden valonheittimiä jäljittelevät liikkuvat lamput.

Teosta ovat inspiroineet laivamuusikot. Copperin mukaan Titanicin legendaan on kuulunut oleellisena osana laivan mukana uponnut orkesteri, Estonian viihdetaiteilijoita ei ole muistanut kukaan. *Estonia*-veistoksen muusikon mallina on toiminut Copper itse. Tallinnanlautan viihdyttäjä on Copperin tarinassa virolainen tai venäläinen yökerhomuusikko.

Copper tunsi syvästi ja hengitti aikaa, jossa me elämme. Kurskin ja Estonian kaltaiset onnettomuudet olivat asioita joita hän halusi tarkastella. Häntä kiinnosti mennä kohti yhteiskunnallisia jaettuja traumoja ja antaa niille visuaalinen muoto. Yleisö saattoi tarkastella traumoja etäisyyden päästä.

## Estonian urkujensoittaja
Copperin taidetta tutkineen Saara Karhusen mukaan Estonia-teos nostaa esiin kysymyksen antropomorfisuudesta. Keskeinen elementti on urkujen takana seisova todellisen kokoinen ihmishahmo, joka on yökerhon esiintyjä. Hahmo on tehty valamalla ihon värisellä pigmentillä läpivärjättyä silikonia kokovartalomuottiin. Työ muotin tekemiseksi oli haastava ja fyysisesti raskas. Copper otti sen omasta ruumiistaan. Koska hahmon oli tarkoitus olla nainen, Copper teki muottia varten itselleen savesta mekon ja korkokengät. 

Estonian yksinäinen muusikko on hybridi, jossa yhdistyy mies ja nainen, kuten myös teoksen tekijä ja malli. Antropomorfisuuden kysymys on Copperin teoksissa olennainen, tulkitsee Karhunen.

Hahmo rakentuu kahdesta osasta, joiden välinen saumakohta erottuu selvästi. Osien välissä näkyy pituussuunnassa kulkeva metallinen nauha. Copper liitti hahmon etu- ja takapuolen liitoskohtaan vetoketjun, jolloin elastisen materiaalin hankalaa liitoskohtaa ei tarvinnut yrittää häivyttää. Tällä yksityiskohdalla on myös sisällöllinen merkitys, idea tuli ruumissäkin sulkevasta vetoketjusta. 

Muusikko seisoo Hammond-urkujen takana teräsrakenteiden ja niiden kannatteleman kattorakennelman rajaamassa tilassa. Silikonista tehdyn katon yllä on liikkuvia lamppuja, jotka käynnistyessään viittaavat laivan uppoamisen jälkeisiin pelastustoimiin: helikopterien valonjuoviin, jotka etsivät merestä pelastuneita. Teoksessa muusikko – puoliksi elävä, puoliksi kuollut - on siis veden alla uponneen laivan sisällä.

## Kuvia teoksesta

Tiedosto:Markus Copper Estonia 2006 kk.JPG|*Estonia*, 2006.
Tiedosto:Markus Copper Estonia 2006 yksityiskohta 2.JPG|yksityskohta
Tiedosto:Markus Copper Estonia 2006 yksityiskohta 1.jpg|yksityiskohta


## Katso myös

* Estonian uppoaminen
* Titanicin orkesteri

## Lähteet
Kayhan Kalhor

**Kayhan Kalhor** (s. 24. marraskuuta 1963 Kermānšāh) on iranilaissyntyinen kurdien sekä persialaisten perinteisen musiikin tekijä ja esittäjä. Hän soittaa kamanchehiä, setaria ja persialaista viulua. Hän on saanut kansainvälistä tunnettavuutta omilla alkuperäisillä teoksillaan, perinteisen musiikin tulkinnoillaan ja yhteistyöhankkeillaan muiden muusikoiden kanssa.

Kalhor syntyi kurdiperheeseen Kermānšāhin maakunnassa, mutta varttui Teheranissa. Hän opiskeli musiikkia jo kouluaikoinaan ja aloitti 13-vuotiaana soittamisen Iranin radion ja television kansallisorkesterissa. Kalhor perehtyi myös persialaiseen radif-traditioon ja tutustui kurdien ja turkinsukuisten musiikkiperinteisiin Khorāsān-e Shomalissa. Teheranin musiikkikonservatoriossa Kalhor sai opetusta tar- ja setarsoittaja Mohammad-Reza Lotfilta. Konservatoriossa viettämänään aikana hän myös kehittyi osaavaksi persialaisen viulun soittajaksi. Muutettuaan ensin Eurooppaan ja sitten Kanadaan Kalhor opiskeli länsimaisen klassisen musiikin tradition mukaista säveltämistä. Hän valmistui oppiarvolla Carletonin yliopistosta ja muutti sitten Yhdysvaltoihin.

Kalhor perusti Ghazal-yhtyeen Shujaat Khanin kanssa vuonna 1996. Ensilevy *Lost Songs of the Silk Road* julkaistiin vuonna 1997 Real World Records -levy-yhtiön kautta. Solistina Kalhor julkaisi ensimmäisen levytyksensä vuonna 1998, jolloin ilmestyi *Scattering Stars Like Dust*. Kalhorin yhteistyökumppaneiden joukossa ovat olleet Shahram Nazerin Dastan Ensemble, Mohammad-Reza Shajarian, Hossein Alizadeh, Ali Akbar Moradi, Brooklyn Rider -jousikvartetti, Madjid Khaladj ja Ali Bahrami-Fard. Kalhor on esiintynyt myös Kronos Quartetin kanssa. Sen albumille *[[Caravan (albumi)|Caravan]]* hän levytti oman sävellyksensä *Gallop of a Thousand Horses* jousikvartetille, kamanchehille ja tombakille. Kalhor on perustajajäsenenä Yo-Yo Man Silk Road Ensemblessä. Hän sai vuonna 2004 John Adamsilta kutsun pitämään sooloresitaalin Carnegie Halliin. Samana vuonna hän esiintyi Mostly Mozart Festivalissa. Kalhor on kiertänyt solistina monien orkestereiden, kuten New Yorkin filharmonikkojen ja Orchestre National de Lyonin kanssa.

Kalhor esiintyi Marcus Vetterin elokuvan *Cinema Jenin – The Story of a Dream* soundtrackilla ja teki vuonna 2012 Brooklyn Rider -jousikvartetin kanssa yhteistyötä Bahman Ghobadin elokuvan *[[Rhino Season]]* musiikin parissa. Francis Ford Coppolan elokuvan *[[Youth Without Youth]]* soundtrackilla Kalhor teki yhteistyötä Osvaldo Golijovin kanssa.

Vuonna 2006 Kalhor aloitti luovan projektin turkkilaisen säveltäjä Erdal Erzincanin kanssa. Yhteistyön ensimmäinen tulos oli albumin mittainen sarja *The Wind*, jonka kansainvälistä arvostusta saavuttanut levytys julkaistiin ECM-levymerkillä. Kalhor on ollut kolmesti ehdolla Grammy-palkinnon saajaksi. Vuonna 2017 Silk Road Ensemble, jossa Kalhor on jäsenenä, sai Grammy-palkinnon albumista *[[Sing Me Home]]*.

## Lähteet

## Aiheesta muualla
* Viralliset sivut
Andries Noppert

**Andries Noppert** (s. 7. huhtikuuta 1994 Heerenveen, Alankomaat) on alankomaalainen jalkapalloilija. Maalivahtina pelaava Noppert edustaa Eredivisiessa pelaavaa SC Heerenveeniä. Hän edusti SC Heerenveeniä 2013–2014 ja uudelleen toukokuusta 2022 alkaen tehtyään Heerenveenin kanssa kaksivuotisen sopimuksen. Vuosina 2014–2018 hän edusti NAC Bredaa. Vuosina 2018–2019 hän edusti Calcio Foggia 1920:ta Serie B:ssä eli Italian toiseksi korkeimmalla sarjatasolla. 2019–2020 hän edusti FC Dordrechtia. Tammikuussa 2021 hän teki sopimuksen Go Ahead Eaglesin kanssa. Seurajoukkueurallaan Noppert on pelannut jouluun 2022 mennessä Alankomaiden sarjoissa 37 ottelua ja Italian sarjoissa kahdeksan ottelua.

Syyskuussa 2022 Noppert kutsuttiin Alankomaiden A-maajoukkueeseen. Saman vuoden marraskuussa hänet nimettiin Alankomaiden joukkueeseen Qatarin MM-kilpailuihin 2022. Noppert pelasi ensimmäisen A-maaottelunsa MM-turnauksen avausottelussa Senegalia vastaan. Alankomaat voitti ottelun 2–0. Noppert pelasi kokonaan myös Alankomaiden neljä muuta MM-turnausottelua.

## Lähteet
Kiya Tabassian

**Kiya Tabassian** (s. 1976 Teheran) on iranilaissyntyinen, vuonna 1990 Kanadaan muuttanut setarinsoittaja ja säveltäjä.

Tabassian sai varhaista koulutusta persialaisessa musiikissa asuessaan Iranissa. Hän muutti perheineen Montrealiin Québeciin vuonna 1990 ja jatkoi musiikkiopintojaan. Häntä opettivat Reza Ghassemi ja Kayhan Kalhor, minkä lisäksi hän sai Montrealin musiikkikonservatoriossa opetusta sävellyksessä Gilles Tremblaylta ja Michel Gonnevilleltä. Vuonna 1998 Tabassian oli mukana perustamassa Constantinople-yhtyettä. Taustalla oli pyrkimys kehittää kokoonpano, joka omaksuisi vaikutteensa keskiajan musiikin ja renessanssimusiikin perinnöistä Euroopasta, Välimeren alueelta ja Lähi-idässä. Tabassian on toiminut Constantinople-yhtyeen taiteellisena johtajana.

Tabassian on tehnyt Kanadan radion (CBC) kanssa säännöllistä yhteistyötä vuodesta 1996. Hän on tehnyt musiikillista yhteistyötä muun muassa Atlas Ensemblen kanssa. Säveltäjänä hän on työskennellyt muiden muassa Montrealin sinfoniaorkesterin, Nouvel Ensemble Modernen ja Euroopan yleisradiounionin kanssa. Tabassian on säveltänyt musiikkia myös dokumentteihin ja muihin elokuviin. Vuosina 2002–2005 hän osallistui kansainväliseen MediMuses-tutkimushankkeeseen, joka syventyi Välimeren alueen ja Lähi-idän musiikin historiaan ja ohjelmistoon. Kesällä 2017 Tabassianista tuli Rencontres musicales de Conques -festivaalin *associate artist*. Samana vuonna hän perusti Maailmanmuusikoiden keskuksen (Centre des musiciens du monde) Montrealiin. Vuosina 2005–2011 Tabassian oli Montrealin taideneuvoston (Conseil des arts de Montréal) jäsen ja tästä ajasta kolmen vuoden ajan sen musiikkikomitean puhemies. Hän on istunut johtokunnan jäsenenä myös Quebecin taiteiden ja kirjallisuuden neuvostossa.

## Lähteet
Marjan Vahdat

**Marjan Vahdat** (; s. 1976 Teheran) on iranilainen laulaja. Hän ryhtyi esiintymään vapaana laulajana ja muusikkona vuonna 1995.

Vahdatin musiikki pohjautuu persialaiseen laulumusiikin traditioon, mutta hän on omaksunut nykyaikaisen ilmaisutavan. Hän opiskeli viidentoista vuoden ajan persialaista laulumusiikkia eri opettajien johdolla ja suoritti lisäksi musiikkitieteen opintoja Kölnin yliopistossa. Vahdat osallistui albumiin *Lullabies from the Axis of Evil* (2004), jonka julkaisun jälkeen hän aloitti siskonsa Mahsa Vahdatin kanssa pitkäaikaisen yhteistyön norjalaisen levy-yhtiö Kirkelig Kulturverkstedin (KKV) kanssa. Tämä yhteistyö johti albumien maailmanlaajuiseen julkaisemiseen ja kansainväliseen konserttiuraan. Vahdat on esiintynyt konserteissa ja festivaaleilla Aasiassa, Euroopassa, Amerikan mantereella ja Afrikassa.

Vuonna 2022 Vahdat julkaisi kolmantena sooloalbuminaan levyn *Our Garden Is Alone*, jonka tuotti Bugge Wesseltoft. Musiikki tehtiin koronaviruspandemian ja sen tuottamien käytännön vaikeuksien aikana. Vahdatin, Wesseltoftin, Jo Berger Myhren, Kenneth Ekornesin, Shervin Mohajerin ja Pasha Hanjanin muodostama kokoonpano ei tavannutkaan levyn tekemisen aikana studiossa vaan äänityssessiot pidettiin kolmessa eri maanosassa. Vahdat on saanut parhaan alueelliset rajat ylittävän albumin tunnustuksen (albumista *Placeless*, 2019, Transglobal World Music Chart) ja Independent Music Awardin parhaasta perinteisestä maailmanmusiikin albumista (albumista *Twinklings of Hope*, 2013). Vahdat on antanut lauluopetusta muun muassa vuodesta 2011 alkaen puolalaisessa Jerzy Grotowski -instituutissa.

Vahdat on asettunut Yhdysvaltoihin.

## Diskografia
* *Songs From a Persian Garden* (Mahsa Vahdatin ja norjalais-iranilaisen kokoonpanon kanssa, 2007, KKV)
* *I Am Eve* (Mahsa Vahdatin kanssa, 2008, KKV)
* *Twinklings of Hope* (Mahsa Vahdatin ja iranilaisen kokoonpanon kanssa, 2012, KKV)
* *Blue Fields* (norjalais-iranilaisen kokoonpanon kanssa, 2013, KKV)
* *Serene Hope* (2017, KKV)
* *Placeless* (Kronos Quartetin ja Mahsa Vahdatin kanssa, 2019, KKV)
* *Our Garden Is Alone* (2022, KKV)

## Lähteet

## Aiheesta muualla
* Marjan Vahdatin virallinen kotisivu 
* AllMusic.com: Marjan Vahdatin profiili
Abolhasan Saba

**Abolhasan Saba** (; 1902 Teheran – 1957) oli iranilainen säveltäjä ja muusikko. Hän soitti lukuisia eri soittimia, mutta tuli tunnetuimmaksi osaamisestaan viulun- ja setarinsoitossa.

Saba oppi setarinsoiton perusteet Mirza Abdollahilta. Hän jatkoi opintojaan ja täydensi ne Darvish Khanin johdolla. Vuonna 1927 Saba lähetettiin johtamaan Rashtin konservatoriota. Ollessaan alueella hän keräsi paikallisia melodioita, joista muodostuneet kokoelmat vaikuttivat myöhemmin myös hänen omiin sävellyksiinsä. Muiden toimiensa ohella Saba rakensi soittimia itse.

Saban johdolla opiskelivat monet merkittävimpiin kuuluneet iranilaisen musiikin toimijat, kuten Hossein Tehrani, Ali Tajvidi, Faramarz Payvar ja Hossein Dehlavi. Saba opetti sekä musiikin teoriaa että esittävää taidetta. Hän kuoli vuonna 1957 ja tuli haudatuksi Teheranin Zahiroddolen hautausmaalle.

## Lähteet

## Aiheesta muualla
* IMSLP: nuotteja
Hyväntekeväisyyden ritarikunta

**Hyväntekeväisyyden ritarikunta** () oli Osmanivaltakunnassa jaettu kunnianosoitus. Se perustettiin syyskuussa 1878 sulttaani Abd-ul-Hamid II:n käskystä. Sitä jaettiin hyväntekeväisyyden saralla ansioituneille naisille. Nämä saattoivat olla niin valtakunnan asukkaita kuin myös ulkomaalaisiakin. Sulttaanit palkitsivat ritarikunnalla myös haaremiensa suosikkeja.

Kunnianosoitusta jaettiin kolmessa luokassa (I, II ja III) ja sen nauha on valkoinen punasihreillä reunoilla:

*  ritarikunnan nauha

## Lähteet
Medjidie-ritarikunta

**Medjidie-ritarikunta** () oli Osmanivaltakunnassa jaettu kunnianosoitus. Sen perusti sulttaani Abd-ul-Mejid vuonna 1852. Sitä myönnettiin tunnustuksena valtion hyväksi tehdyistä teoista niin siviileille kuin sotilashenkilöillekin. Merkittävä osa kunnianosoituksen saaneista oli ulkomaalaisia, etenkin brittejä ja ranskalaisia, jotka osallistuivat Krimin sotaan. Ritarikuntaan haettiin mallia ranskalaisesta Kunnialegioonasta. Ritarikunta lakkautettiin vuonna 1922.

Kunnianosoitusta jaettiin viidessä luokassa, joista kahta ylintä jakoi yksinomaan sulttaani:

## Lähteet
Pekolan työväentalo

**Pekolan työväentalo** oli Hattulan kunnan Pekolan kylässä sijainnut työväentalo. 

## Historiaa
Pekolan työväenyhdistys perustettiin vuonna 1906. Jo seuraavana vuonna yhdistys omisti talon, ja sen jäsenmääräkin oli 92. Yhdistyksen toiminta alkoi kuitenkin viimeistään sisällissodan jälkeen hiipua. Vuonna 1926 *[[Hämeen Kansa]]* -lehti kirjoitti, että yhdistys oli ollut jo pitemmän aikaa ”nukuksissa”: kokouksia ei ollut pidetty eikä veroja maksettu. Kyseisenä vuonna yhdistys oli kuitenkin päätetty herättää henkiin. Vuonna 1931 jäseniä oli noin 20, ja toiminnan kuvailtiin olevan ”ajoittain vilkasta, toisinaan heikkoa”.

Vuonna 1947 yhdistys rakensi Pekolan lavan, joka on edelleen (vuonna 2022) toiminnassa. Talon toiminnasta 1930-luvun jälkeen ei ole tietoa.

## Toimintaa työväentalolla
1920-luvulla talolla järjestettiin esimerkiksi kesä- ja syysjuhlia, joiden ohjelmassa oli erilaisia kilpailuja sekä tanssia. Vuonna 1929 yhdistyksen yhteyteen perustettiin opintokerho.

## Lähteet
Ellagihappo

**Ellagihappo** on fenolihappo, joka on tehokas antioksidantti. Se vähentää tulehduksia, bakteereja ja syöpää aiheuttavien aineiden vaikutuksia. Sitä löytyy joistakin puista, kuten kirsikka, lehmus, tammi ja tervaleppä. Sitä on myös mansikoissa, vadelmissa, karpaloissa, karhunvatukoissa, granaattiomenoissa, saksanpähkinöissä ja pekaanipähkinöissä. Ellagihappo estää P53-geenin tuhoutumisen ja näin se ehkäisee syövän leviämistä. Erityisesti se estää rinta-, eturauhas-, iho-, ruokatorvi-, paksusuoli- ja haimasyövän leviämistä. Ellagihappo voi myös sitoutua syövän leviämistä aiheuttaviin molekyyleihin ja näin se voi tehdä nämä molekyylit epäaktiivisiksi.

Ellagihapon molekyylikaava on C14H6O8, moolimassa 302.19&nbsp;g/mol, sulamispiste >360&nbsp;°C, kiehumispiste 796.50&nbsp;°C ja CAS-numero 476-66-4.

## Lähteet

## Aiheesta muualla
* Käyttöturvallisuustiedote: Ellagiinihappo 
* PubChem: Ellagic acid 
* Human Metabolome Database (HMDB): Ellagic acid 
* Food Component Database (FooDB): Ellagic acid 
* DrugBank: Ellagic acid 
* Kyoto Encyclopedia of Genes and Genomes (KEGG): Ellagic acid 
* Dr. Duke's Phytochemical and Ethnobotanical Databases: Ellagic-acid 
* American Chemical Society (ACS): Ellagic acid
James Woodford

**James Woodford** (25. syyskuuta 1893 Nottingham, Nottinghamshire, Englanti – 8. marraskuuta 1976) oli brittiläinen kuvanveistäjä. Hän oli Royal Academy of Artsin jäsen. Hän on veistänyt muun muassa  Nottinghamin *Robin Hood* -patsaan (1952).

## Lähteet
Fenolihappo

**Fenolihappo** on happo, joka kuuluu fytokemikaaleihin. Fenolihapot ovat yksi polyfenoliryhmä, joita ovat myös flavonoidit ja stilbeenit. Fenolihappoja on joidenkin hedelmien siemenissä ja vihannesten lehdissä. Fenolihapot ovat antioksidantteja ja niillä on myös tulehduksia ehkäiseviä vaikutuksia. Luonnossa esiintyvät fenolihapot jakautuvat kahteen ryhmään, jotka ovat bentsoehappojohdannaiset ja kanelihappojohdannaiset. Bentsoehappojohdannaisia on teessä, rypäleiden siemenissä, kiivissä, luumuissa, kirsikoissa, omenassa, punaviinissa ja viljan siemenissä. Kanelihappojohdannaisia on kahvissa ja mustikoissa. Joitakin fenolihappoja ovat ellagihappo, ferulahappo, gallushappo, kahvihappo, kanelihappo, klorogeenihappo, protokatekiinihappo, sinappihappo, syringahappo ja vanilliinihappo.

## Lähteet
John Augustus Roebling

**John Augustus Roebling** (alkujaan **Johann August Röbling**) (12. kesäkuuta 1806 Mühlhausen, Preussi – 22. heinäkuuta 1869 New York City) oli saksalaissyntyinen yhdysvaltalainen rakennusinsinööri.

## Elämä ja ura
Roebling opiskeli Berliinin polyteknisessä opistossa, työskenteli Preussin hallituksen maanmittarina ja apulaisinsinöörinä ja muutti vuonna 1831 Yhdysvaltoihin pakoon Saksan poliittisia oloja. Siellä hän perusti Pittsburghiin tehtaan, jossa valmistettiin vaijeria, jota käytettiin sittemmin laajalti hänen riippusiltahankkeissaan. Roeblingin ensimmäinen merkittävämpi työ, riippusilta Pennsylvanian Allegheny-joen yli, valmistui vuonna 1845, ja sitä seurasivat riippusilta Pittsburghin Monongahela-joen yli ja useita riippusiltoja Delaware-Hudsonin kanavalla. Siirrettyään tehtaansa New Jerseyn Trentoniin Roebling alkoi vuonna 1851 rakentaa Niagaran putouksille riippu- ja ristikkosiltaa, jossa oli kaksi raidetta, joka valmistui vuonna 1855 ja toimi vuoteen 1896 asti. Vuonna 1867 valmistui vaikeissa taloudellisissa ja poliittisissa olosuhteissa Yhdysvaltain sisällissodan aikana vielä merkittävämpi riippusilta Ohio-joen yli Cincinnatissa, mikä lisäsi Roeblingin mainetta, ja hänen suunnitelmansa New Yorkin ja Brooklynin välisen East River -joen ylittävästä suuresta sillasta hyväksyttiin. Roebling sai surmansa onnettomuudessa, kun hän oli laskemassa tämän hankkeen suurten köysitornien perustuksia. Brooklynin silta valmistui vuonna 1883 hänen poikansa Washington Augustus Roeblingin johdolla, joka teki useita muutoksia alkuperäisiin suunnitelmiin.

## Viitteet

## Aiheesta muualla
Katinalan työväentalo

**Katinalan työväentalo** oli Hattulan kunnan Katinalan kylässä sijainnut työväentalo.

## Historiaa
Katinalan työväenyhdistys perustettiin vuonna 1906. Perustamisvuoden lopulla yhdistyksen jäsenmäärä oli 46. Talon yhdistys hankki vuonna 1908. Vuonna 1931 yhdistyksessä oli 15 jäsentä, ja sen toiminta oli ”joskus hiljaista, toisinaan ripeätä”.
 
Talolla pidettiin kokous vuonna 1952; tämän jälkeen talon kohtalosta ei ole tietoa. 

## Toimintaa työväentalolla
Toukokuussa 1917 talolla järjestettiin iltamat Venäjän vallankumouksen hyväksi. 1920-luvulla siellä pidettiin tanssiaisia ja kesäjuhlia. Syyskuussa 1938 järjestettiin syysjuhlat, joissa puhui kansanedustaja Otto Toivonen; lisäksi ohjelmassa oli muun muassa kisällilaulua, kansankilpailuja ja tanssia. Saman vuoden syksyllä talolla pidettiin myös iltaisin opastuskursseja muun muassa kirjanpidosta, laulusta ja järjestötoiminnasta. Osallistujia kahden viikon kurssijaksolla oli 25. 

## Lähteet